**ՏԵՂԵԿԱՆՔ**

***«Աղանյանը և այլք ընդդեմ Հայաստանի»* գործով (գանգատներ թիվ 58070/12 և 21 այլ)**

**Մարդու իրավունքների եվրոպական դատարանի կայացրած վճռի վերաբերյալ**

**Գործի ելակետային տվյալները**

Մարդու իրավունքների եվրոպական դատարանը (այսուհետ` Եվրոպական դատարան) 2019 թվականի դեկտեմբերի 5-ին հրապարակել է *«Աղանյանը և այլք ընդդեմ Հայաստանի»* (գանգատներ թիվ 58070/12 և 21 այլ) վճիռը*,* որով արձանագրել է Մարդու իրավունքների եվրոպական կոնվենցիայի (այսուհետ` Կոնվենցիա) 9-րդ հոդվածի խախտում:

**Գործի փաստական հանգամանքները**

Դիմումատուները բոլորը Եհովայի վկաներ են, որոնք 2012 թվականի տարբեր ամսաթվերի դատապարտվել են այն բանից հետո, երբ հրաժարվել են և՛ զինվորական, և՛ այլընտրանքային քաղաքացիական ծառայությունից՝ պնդելով, որ վերջինն իսկապես քաղաքացիական բնույթի չէ, և որ այն հակասում է իրենց խղճին:

Դիմումատուները բողոքել են, որ նրանց նկատմամբ քրեական գործով վարույթ հարուցելով և նրանց դատապարտելով զինվորական և այլընտրանքային քաղաքացիական ծառայությունից խուսափելու համար՝ խախտվել են Կոնվենցիայի 9-րդ հոդվածով նախատեսված իրենց իրավունքները:

**Սույն գործով Եվրոպական դատարանն արձանագրել է Կոնվենցիայի 9-րդ հոդվածի խախտում:**

Եվրոպական դատարանն արդեն իսկ հայտնաբերել է Կոնվենցիայի 9-րդ հոդվածի խախտում սույն գործում բարձրացված հարցերին համանման հարցերի առնչությամբ *Ադյանը և այլք ընդդեմ Հայաստանի* գործով ուղենիշային վճռում:

Եվրոպական դատարանը համարել է, որ այս գործում դիմումատուների՝ զինվորական և այլընտրանքային ծառայությունից հրաժարվելու համար դատապարտմամբ խախտվել է նրանց՝ մտքի, խղճի և կրոնի ազատության իրավունքը:

**Արդարացի փոխհատուցում**

**Գործի քննության արդյունքում Եվրոպական դատարանը վճռել է դիմումատուներից յուրաքանչյուրին շնորհել 10 000 եվրո՝ որպես ոչ նյութական վնասի փոխհատուցում, և 1 000 եվրո՝ ներպետական վարույթների շրջանակներում և Եվրոպական դատարանում կրած ծախսերի համար: Ընդհանուր առմամբ արդարացի փոխհատուցման գումարը կազմում է 242,000 եվրոյին համարժեք Հայաստանի Հանրապետության դրամ:**

|  |
| --- |
| **ԾԱՆՈԹԱԳՐՈՒԹՅՈՒՆ.** ***«Աղանյանը և այլք ընդդեմ Հայաստանի»*** գործով վճռում արձանագրված խախտումն իր բնույթով կրկնվող է:Ինչպես արդեն նշվեց, Եվրոպական դատարանն արդեն իսկ հայտնաբերել է Կոնվենցիայի 9-րդ հոդվածի խախտում սույն գործում բարձրացված հարցերին համանման հարցերի առնչությամբ՝ *Ադյանը և այլք ընդդեմ Հայաստանի* գործով ուղենիշային վճռում:Մասնավորապես՝ Եվրոպական դատարանը նշել է, որ այդ գործով դիմումատուները հնարավորություն են ունեցել տվյալ ժամանակահատվածում խղճի նկատառումներով հրաժարվելու պարտադիր զինվորական ծառայությունից և փոխարենը անցնելու «այլընտրանքային աշխատանքային ծառայություն»: Այնուամենայնիվ, Եվրոպական դատարանն ընդգծել է, որ միայն այդ փաստը բավարար չէ եզրակացնելու համար, որ իշխանությունները կատարել են Կոնվենցիայի 9-րդ հոդվածով սահմանված իրենց պարտավորությունները:Եվրոպական դատարանը համարել է, որ այլընտրանքային աշխատանքային ծառայությունը տվյալ ժամանակահատվածում աստիճանակարգության և ինստիտուցիոնալ առումով բավականաչափ առանձնացված չի եղել զինվորական համակարգից: Եվրոպական դատարանը եզրակացրել է, որ իշխանությունները տվյալ ժամանակահատվածում պատշաճ ուշադրություն չեն դարձրել դիմումատուների խղճի ու համոզմունքների պահանջներին և չեն երաշխավորել այլընտրանքային ծառայության այնպիսի համակարգ, որով արդարացի հավասարակշռություն է հաստատվում ընդհանուր առմամբ հասարակության և դիմումատուների շահերի միջև, ինչպես սահմանված է Կոնվենցիայի 9-րդ հոդվածով։Անհրաժեշտ է ընդգծել, որ 2013 թվականի մայիսի 2-ին ընդունվեց **«Այլընտրանքային ծառայության մասին ՀՀ օրենքում փոփոխություններ և լրացումներ կատարելու մասին» ՀՀ օրենքը**, որի արդյունքում այլընտրանքային աշխատանքային ծառայությունն ամբողջությամբ նոր բովանդակություն ձեռք բերեց և համապատասխանեցվեց եվրոպական չափանիշներին: Վերոնշյալ փոփոխությունները և դրանց կիրառման պրակտիկան բարձր գնահատականի արժանացան Եվրոպայի խորհրդի Նախարարների կոմիտեի, Մարդու իրավունքների հանձնակատարի գրասենյակի և մի շարք այլ կառույցների, ինչպես նաև Եհովայի վկաների քրիստոնեական կրոնական կազմակերպության կողմից:  Արդյունքում, *Ադյանը և այլք ընդդեմ Հայաստանի* գործով վճռի կատարողական վարույթը Եվրոպայի խորհրդի Նախարարների կոմիտեի կողմից ավարտվեց՝ Եվրոպական դատարանի վճռի պահանջներն ամբողջությամբ կատարված լինելու փաստի հաշվառմամբ: |